Document ID: 32005D0614

Решение на Съвета
от 18 юли 2005 година
относно присъединяването на Европейската общност към Правило № 94 на Икономическата комисия за Европа на Организацията на обединените нации за разпоредбите относно одобрението на превозни средства с оглед предпазването на пътниците в случай на челен удар и към Правило № 95 за разпоредбите относно одобрението на превозни средства с оглед предпазването на пътниците в случай на страничен удар
(текст от значение за ЕИП)
(2005/614/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 97/836/ЕО на Съвета от 27 ноември 1997 г. с оглед присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да са монтирани и/или да се използват на колесните превозни средства, и условията за взаимно признаване на одобренията, получени въз основа на тези предписания (Ревизирано споразумение от 1958 г.) [1], и по-специално член 3, параграф 3 и член 4, параграф 2 от него,
като взе предвид предложението на Комисията,
като взе предвид съгласието на Европейския парламент [2],
като има предвид, че:
(1) Стандартизираните изисквания на Правило № 94 и на Правило № 95 на Икономическата комисия за Европа на Организацията на обединените нации относно разпоредбите, свързани с одобрението на превозни средства с оглед предпазването на пътниците в случай на челен и страничен удар, са предназначени да премахнат техническите бариери пред търговията с моторни превозни средства между договарящите се страни и да гарантират високо ниво на безопасност и защита за пътниците в превозните средства.
(2) Правило № 94 и Правило № 95 не бяха включени в приложение II към Решение 97/836/ЕО на Съвета, тъй като те не отговаряха на техническите изисквания и спецификации на Общността към момента на нейното присъединяване към Ревизираното споразумение от 1958 г.
(3) Поради последвалите изменения в Правило № 94 [3] и в Правило № 95 [4], посочените правила следва да бъдат включени в системата на Общността за типово одобрение на моторни превозни средства,
РЕШИ:
Член 1
1. Общността прилага Правило № 94 на Икономическата комисия за Европа на Организацията на обединените нации за разпоредбите относно одобрението на превозни средства с оглед предпазването на пътниците в случай на челен удар.
2. Общността прилага Правило № 95 на Икономическата комисия за Европа на Организацията на обединените нации за разпоредбите относно одобрението на превозни средства с оглед предпазването на пътниците в случай на страничен удар.
3. Текстовете на правилата са приложени към настоящото решение.
Член 2
Правило № 94 на Икономическата комисия за Европа на Организацията на обединените нации за разпоредбите относно одобрението на превозни средства с оглед предпазването на пътниците в случай на челен удар и Правило № 95 на Икономическата комисия за Европа на Организацията на обединените нации за разпоредбите относно одобрението на превозни средства с оглед предпазването на пътниците в случай на страничен удар се включват в системата на Общността за типово одобрение на моторни превозни средства.
Член 3
Комисията уведомява генералния секретар на Организацията на обединените нации за настоящото решение.
Съставено в Брюксел на 18 юли 2005 година.

Labels: 7
13
15
8